Lige nu kæmper Halvrimmens beboere for at samle penge ind, så de kan genåbne den tomme købmandsforretning, der lukkede for et halvt år siden. Derfor har 82-årige Ole Holmsgaard og andre ildsjæle oprettet et anpartsselskab med det formål at købe butikken. - Det er utroligt vigtigt for bosætningen. For hvis der ingen forretninger er, hvorfor skulle man vælge at bo her, siger Ole Holmsgaard, formand for Nyt Halvrimmen Netværk 2022. Over halvvejs I alt koster forretningen 1,6 millioner kroner, men hvis de lokale kræfter kan skrabe 750.000 kroner ind, vil banken låne dem resten. På tre døgn har borgerne skovlet flere hundrede tusinde kroner ind. Og de opdaterer løbende det såkaldte pengebaromoeter, der står uden for den gamle butik. De er allerede oppe på 405.000 kroner. Én af dem, der har spyttet penge i kassen, er Tommy Nielsen. Han er kommet med hele 10.000 kroner til formålet. - Der er alle vores ældre mennesker her, som ellers skal til at leje en bil for at komme til Brovst for at komme ud at handle. Her i byen kan de gå ned i butikken med rollatoren. Det er sådan det skal være, siger Tommy Nielsen. Byen krydser fingre Tommy Nielsen er langt fra den eneste, der håber forretningen genåbner. - Det ville da være dejligt, hvis vi kunne handle her, i stedet for at vi altid skal til Brovst, hvis man bare mangler en liter mælk, siger Eva Nøhr Jensen. - Jeg savner også lidt det der med, at man lige siger hej til nogle af dem, som måske ikke lige er ens nære netværk, og at man bruge butikken som et mødested, siger Bitten Holmsgaard. 50 personer har meldt sig som frivillige til hjælpe med at finpudse forretningen, hvis det lykkes at samle nok penge ind. Men i Ole Holmsgaards hoved, er der ikke noget "hvis". - Jeg har overhovedet ikke tænkt den tanke - det lykkes. Det er fuldstændig utænkeligt andet, for jeg ved, hvad den her by kan, med de mennesker der bakker op.

Referat:
Borgerne i Halvrimmen vil have genåbnet købmanden i byen. For 12 år siden måtte den lukke, men lokale kræfter fik den genåbnet. Nu håber de, at historien kan gentage sig.